Diari Oficial de la Generalitat Valenciana


Sumari del DOGV 7252, del 10-04-2014 (2014/3181)

RESOLUCIÓ de 8 d'abril de 2014, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració entre el Ministeri d'Agricultura, Alimentació i Medi Ambient i la Generalitat, en matèria d'estadística. Anys 2014-2016.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7252

Data del DOGV
:   10-04-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/3181


Data del document
:   08-04-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 8 d'abril de 2014, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració entre el Ministeri d'Agricultura, Alimentació i Medi Ambient i la Generalitat, en matèria d'estadística. Anys 2014-2016. [2014/3181]  
El Ministeri d'Agricultura, Alimentació i Medi Ambient i la Generalitat han subscrit, prèvia tramitació reglamentària, el dia 13 de març de 2014, el conveni marc de col·laboració en matèria d'estadística, anys 2014-2016.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 499/2014 i que figura com a annex d'esta resolució.  
  
  
Valencia, 8 d'abril de 2014.- La directora general del Secretariat del Consell i Relacions amb les Corts: Marta Martí Arador.  
  
  
  
Conveni marc de col·laboració entre el Ministeri d'Agricultura, Alimentació i Medi Ambient, i la Generalitat Valenciana, en matèria d'estadística. anys 2014-2016.  
  
Madrid, 13 de març de 2014  
  
Reunits  
D'una banda, Jaime Haddad Sánchez de Cueto, subsecretari d'Agricultura, Alimentació i Medi Ambient, en virtut del Reial Decret 2024/2011, de 30 de desembre, pel qual es disposa el seu nomenament, en nom i representació de l'esmentat departament, d'acord amb les atribucions delegades en l'Orde AAA/838/2012, de 20 d'abril (BOE 24.04.2012), sobre delegació de competències del Ministeri d'Agricultura, Alimentació i Medi Ambient, modificada per l'Orde AAA/1402/2012, de 19 de juny (BOE 28.06.2012).  
D'una altra, José Císcar Bolufer, vicepresident del Consell i conseller de Presidència i Agricultura, Pesca, Alimentació i Aigua, en virtut del Decret 20/2012, de 7 de desembre, del president de la Generalitat, pel qual es disposa el seu nomenament, i fent ús de les atribucions que li han sigut conferides per acord del Consell, de data 3 de gener de 2014.  
  
Les parts es reconeixen capacitat jurídica suficient per a subscriure el present conveni de col·laboració i, a este efecte,  
  
EXPOSEN  
  
Primer. Que el Ministeri d'Agricultura, Alimentació i Medi Ambient actua d'acord amb el que establix l'article 149.1.31 de la Constitució espanyola, que reserva de forma exclusiva a l'Estat la competència en matèria d'estadística per a fins estatals.  
D'altra banda, la Comunitat Valenciana ha assumit la competència exclusiva sobre les estadístiques per a fins de la comunitat autònoma, de conformitat amb el que preveu l'article 49-1-32 del seu Estatut d'Autonomia (en la redacció feta per la Llei Orgànica 1/2006, d'11 d'abril).  
  
  
Segon. Que cal, de conformitat amb el que preveu la Llei 12/1989, de 9 de maig, de la Funció Estadística Pública, establir connexions entre els servicis estatals i autonòmics i idear les tècniques que compatibilitzen i facen possible el màxim aprofitament de les operacions estadístiques en matèria d'agricultura i ramaderia, acordades per ambdós instàncies.  
  
Que el Pla Estadístic Nacional 2013-2016, aprovat pel Reial Decret 1658/2012, de 7 de desembre, és el principal instrument ordinador de l'activitat estadística de l'Administració General de l'Estat.  
  
Tercer. Que les parts consideren convenient l'harmonització i comparabilitat de les estadístiques elaborades en virtut de les seues competències, així com l'establiment d'una única font de recollida d'informació, que evite duplicitats, divergències i molèsties a l'informador i minimitze el cost d'execució de les estadístiques, i garantir el suficient grau de cobertura, fiabilitat i oportunitat, d'acord amb les exigències de la normativa autonòmica, nacional i de la Unió Europea.  
  
Quart. Que a més dels interessos nacionals, és necessari complir amb els compromisos adquirits per l'Estat en matèria d'estadística pròpia del departament, a través dels corresponents reglaments, directives i disposicions de la Unió Europea, tenint en compte la importància que posseïxen en la presa de decisions i en el seguiment de les polítiques adoptades.  
Per tot allò que s'ha exposat, les parts acorden subscriure este conveni marc de col·laboració, que serà regit per les següents  
  
CLÀUSULES  
  
Clàusula primera. Objecte  
L'objecte d'este conveni marc és actualitzar l'àmbit de col·laboració, potenciant esta i propiciant l'eficiència de les administracions públiques firmants en matèria d'estadística pròpia del departament, per tal de conéixer la situació estructural i l'evolució conjuntural d'interés per al conjunt dels agents polítics, socials, econòmics i científics relacionats amb les matèries d'agricultura i ramaderia.  
  
Clàusula segona. Actuacions  
1. En la informació i estadístiques per a fins estatals, corresponen al Ministeri d'Agricultura, Alimentació i Medi Ambient les actuacions següents:  
- Planificar les operacions estadístiques dels plans sectorials i les que li siguen assignades al departament en el Pla Estadístic Nacional.  
  
- Establir les metodologies i els calendaris de les operacions estadístiques que seran realitzades per la Comunitat Valenciana en el marc d'este conveni.  
- Realitzar els controls tècnics necessaris, per a garantir l'homogeneïtat estatal de les operacions estadístiques.  
- Enviar a la Comunitat Valenciana els textos dels convenis específics, referits en la clàusula tercera, a fi de la seua posterior tramitació.  
  
- Fixar en els convenis específics la contribució financera que aportarà a la Comunitat Valenciana, d'acord amb els criteris de valoració establits per a cada una de les operacions estadístiques.  
  
2. En la informació i estadístiques per a fins estatals, corresponen a la Comunitat Valenciana les actuacions següents:  
- Dur a terme les fases de les operacions estadístiques que s'acorden en els convenis específics que se subscriguen, de conformitat amb el que preveu la clàusula tercera, per a l'execució de les estadístiques que d'acord amb els convenis específics seran realitzades per les comunitats autònomes.  
- Enviar les dades obtingudes, així com la informació complementària de les operacions estadístiques establides en els convenis específics, segons els calendaris previstos.  
- Gestionar, si és el cas, el pressupost assignat pel Ministeri d'Agricultura, Alimentació i Medi Ambient per a la recollida de la informació estadística.  
  
3. Amb independència de l'anterior, per iniciativa del Ministeri d'Agricultura, Alimentació i Medi Ambient i en col·laboració amb una representació de les comunitats autònomes, es desenrotllaran de manera coordinada, i per mitjà de la creació dels grups de treball que es consideren oportuns, les funcions següents:  
- La revisió metodològica de les operacions estadístiques actualment existents.  
- La metodologia de les noves operacions que s'iniciaran.  
4. Cada administració posarà a disposició de l'altra la documentació i les aplicacions específiques que obren en el seu poder, i que siguen necessàries per al desenrotllament dels treballs en matèria d'estadística i informació subjectes als convenis específics que se subscriguen.  
  
5. Ambdós parts es comprometen a participar en aquells grups de treball que tracten matèries relatives al present conveni.  
  
6. En les publicacions que realitze el Ministeri d'Agricultura, Alimentació i Medi Ambient, en l'àmbit d'aplicació d'este conveni, es farà constar la col·laboració de la Comunitat Valenciana. Igualment, en les publicacions que realitze la Comunitat Valenciana, en l'àmbit d'aplicació d'este conveni, es farà constar la col·laboració i finançament del Ministeri d'Agricultura, Alimentació i Medi Ambient.  
  
  
Clàusula tercera. Convenis específics  
Les actuacions referides en la clàusula segona, es concretaran per mitjà de la subscripció dels corresponents convenis específics, que determinaran les accions que constituïxen el seu objecte, els compromisos que assumixen les parts i el seu finançament.  
  
Clàusula quarta. Secret estadístic  
Tota la informació arreplegada per ambdós administracions, conseqüència del procés estadístic, estarà sotmesa al secret estadístic en els termes establits per la normativa vigent.  
  
Clàusula quinta. Cost addicional  
Quan del procés de col·laboració entre l'Administració General de l'Estat i l'Administració de la comunitat autònoma derive una ampliació onerosa provocada per l'adequació de les estadístiques estatals a fins propis de la Comunitat, esta aportarà els mitjans necessaris per a cobrir el cost addicional que la dita ampliació implique.  
  
Clàusula sexta. Duració  
Este conveni marc entrarà en vigor el dia de la seua firma i mantindrà la seua vigència fins al 31 de desembre de 2016. A estos efectes, es considerarà caducat el vonveni marc de col·laboració subscrit el 19 de maig de 2009.  
Este conveni podrà ser prorrogat per acord exprés de les parts, sempre que es formalitze amb anterioritat a la seua data de venciment.  
  
Clàusula sèptima. Resolució  
Este conveni marc podrà ser resolt de mutu acord entre les parts, o per decisió motivada d'una d'estes, que haurà de comunicar-se per escrit a l'altra part amb, almenys, tres mesos d'antelació.  
En els corresponents convenis específics de col·laboració que se subscriguen s'arreplegarà, en el supòsit de resolució anticipada d'este conveni marc, la forma d'acabar les actuacions que es troben en execució.  
  
Clàusula octava. Jurisdicció  
Este conveni té naturalesa administrativa, segons el que disposa l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es troba exclòs de l'àmbit d'aplicació del text refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, en virtut del que establix l'article 4.1.c de la mencionada norma.  
Les controvèrsies que puguen plantejar-se sobre la interpretació i execució d'este conveni, hauran de ser resoltes per la jurisdicció contenciosa administrativa, d'acord amb la Llei 29/1998, de 13 de juliol, reguladora d'este orde jurisdiccional.  
I, en prova de conformitat, i per a la deguda constància, es firma el present conveni marc de col·laboració per triplicat exemplar, i en tots els seus fulls, en el lloc i la data a l'inici indicats.  
  
El ministre d'Agricultura, Alimentació i Medi Ambient, p. d. (Orde AAA/838/2012, de 20.04.2012, modificada per l'Orde AAA/1402/2012, de 19.06.2012), el subsecretari: Jaime Haddad Sánchez de Cueto.  
  
El vicepresident del Consell i conseller de Presidència i Agricultura, Pesca, Alimentació i Aigua de la Generalitat Valenciana: José Císcar Bolufer.